Diari Oficial de la Generalitat Valenciana


Sumari del DOGV 6765, del 02-05-2012 (2012/4114)

ORDE 8/2012, de 23 d'abril, de la Conselleria de Turisme, Cultura i Esport, per la qual es convoquen ajudes econòmiques destinades a ajuntaments i mancomunitats de municipis que realitzen activitats de promoció de l'ús del valencià durant l'any 2012.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4114


Data del document
:   23-04-2012

Organisme emissor
:   Conselleria de Turisme, Cultura i Esport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 8/2012, de 23 d'abril, de la Conselleria de Turisme, Cultura i Esport, per la qual es convoquen ajudes econòmiques destinades a ajuntaments i mancomunitats de municipis que realitzen activitats de promoció de l'ús del valencià durant l'any 2012. [2012/4114]
L'Estatut d'Autonomia de la Comunitat Valenciana establix que el valencià és la llengua pròpia i idioma oficial de la Comunitat Valenciana.
La Llei 4/1983, de 23 de novembre, de la Generalitat, d'Ús i Ensenyament del Valencià, fixa, com un dels objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. Així mateix, determina que el valencià és llengua pròpia de la Generalitat, de la seua administració pública i de l'administració local i, al mateix temps, establix l'obligatorietat de fomentar l'ús del valencià i de propiciar-ne l'ensenyament al personal funcionari i empleat públic.
El Consell ha considerat la necessitat d'impulsar, en les administracions públiques de l'àmbit local, estructures de promoció del valencià que en faciliten l'ús en les mateixes administracions, en les seues relacions amb els ciutadans i en la projecció social. Amb eixe objectiu amb data de 23 de setembre de 2009 es va firmar un protocol de col·laboració entre la Conselleria d'Educació, la qual tenia llavors atribuïdes les competències en matèria de Política Lingüística, l'Acadèmia Valenciana de la Llengua i les entitats locals de la Comunitat Valenciana que s'hi van adherir en aquell primer moment o que ho han fet posteriorment.
Per tot això, segons els preceptes dels articles 2.1 i 22 de la Llei 38/2003, de 17 de novembre, General de Subvencions, de la disposició final primera del Reial Decret 887/2006, de 21 de juliol, que aprova el Reglament General de Subvencions, de la Llei d'Hisenda Pública de la Generalitat, text refós aprovat per Decret Legislatiu de 26 de juny de 1991; en virtut de les facultats que em són conferides per l'article 28 de la Llei 5/1983, de 30 de desembre, del Consell; vista la proposta de la directora general de Patrimoni Cultural de 27 de febrer de 2012, i de conformitat amb esta,
ORDENE
Primer
Es convoquen ajudes econòmiques per als ajuntaments i mancomunitats de municipis de la Comunitat Valenciana destinades a la realització de programes i activitats de promoció de l'ús oficial i social del valencià durant l'any 2012.
Segon
S'aproven les bases de la convocatòria, el model de sol·licitud i dels documents que s'adjunten com a annexos I, II, III i IV.
Tercer
Les mencionades ajudes, per un import global màxim de 140.000 euros, aniran a càrrec de la línia T3167000 de l'aplicació pressupostària 88.49.43.225.12.3 del pressupost de la Generalitat per a 2012.
DISPOSICIONS ADDICIONALS
Primera
D'acord amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta convocatòria no necessita notificació a la Comissió Europea per no ser aplicable l'article 107, apartat 1, del Tractat de Funcionament de la Unió Europea (TFUE), en la mesura que les ajudes van dirigides a entitats que no exercixen activitats econòmiques i, per tant, no afecta els intercanvis comercials entre estats membres.
Segona
De conformitat amb el Decret 198/2004, d'1 d'octubre, del Consell de la Generalitat, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, esta convocatòria no necessita el pronunciament de l'esmentada Comissió Delegada del Consell per a Assumptes Econòmics, ja que no té una especial incidència pressupostària i econòmica.
Tercera
Es delega en la directora general de Patrimoni Cultural la facultat de resoldre la concessió d'estes ajudes, i se l'autoritza perquè, en l'àmbit de les seues competències, adopte les resolucions necessàries per a l'execució d'esta orde.
DISPOSICIÓ FINAL
Única
Esta orde produirà efectes l'endemà de ser publicada en el Diari Oficial de la Comunitat Valenciana.
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra este acte, que posa fi a la via administrativa, es pot recórrer potestativament en reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la consellera de Turisme, Cultura i Esport, en el termini d'un mes a comptar de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 23 d'abril de 2012
La consellera de Turisme, Cultura i Esport,
LOLA JOHNSON SASTRE
ANNEX I
Bases de la convocatòria
Seran objecte de subvenció les activitats de promoció de l'ús del valencià realitzades, durant l'any 2012, pels ajuntaments i mancomunitats de municipis de la Comunitat Valenciana, segons les bases següents:
Primera. Beneficiaris
Poden optar a les ajudes els ajuntaments i les mancomunitats de municipis de la Comunitat Valenciana.
Segona. Objectius
Subvencionar els següents programes referits a activitats de promoció de l'ús del valencià:
Programa A. Retolacions i senyalitzacions. Retolar, exclusivament en valencià, els indicadors de vies urbanes, la senyalització dels edificis municipals i la senyalització de camins; se subvencionen els gastos d'adquisició i de realització dels indicadors.
Programa B. Campanya municipal de sensibilització i promoció de l'ús del valencià. L'objectiu és promocionar l'ús del valencià en els diversos àmbits d'actuació municipal. Se subvencionen les campanyes que tinguen com a objecte incidir en l'àmbit públic amb la finalitat de donar suport a l'ús del valencià en la comunicació social i facilitar-ne la utilització per part dels ciutadans. No seran subvencionables aquelles campanyes que, tot i expressar-se en valencià, no tinguen com a finalitat principal l'objectiu anterior, així com aquelles per a les quals la Generalitat ja oferix altres línies d'ajudes i subvencions. Per exemple, mereixen el suport d'esta subvenció campanyes com ara les destinades a facilitar la integració dels nouvinguts que no el parlen o a fer normal l'ús social d'esta llengua en l'àmbit comercial; i, en canvi, no són subvencionables campanyes com ara una exposició fotogràfica, les publicacions lligades a les festes o la celebració d'un cicle teatral, encara que la llengua usada siga el valencià. Se subvencionen els gastos referits a l'edició o producció de materials de difusió, de divulgació i d'informació com ara programes, fullets divulgatius de les activitats, cartells o altres productes de marxandatge.
Programa C. Creació i funcionament d'oficines municipals de promoció de l'ús del valencià (OPV).
L'oficina ha d'estar dotada de personal especialitzat. Ha de disposar, com a mínim, d'una persona tècnica en promoció lingüística, el lloc de treball de la qual ha de tindre unes característiques semblants a les que, per a la mateixa funció, tenen els llocs corresponents en la Generalitat.
L'oficina ha de tindre les finalitats següents:
- Promoure l'ús del valencià en els diferents àmbits i actuacions municipals, especialment en allò que possibilita fer efectiu el compliment de la legislació en matèria lingüística i coordinar les activitats i objectius de promoció de l'ús del valencià aprovats pel Consell de la Generalitat.
- La programació i la realització de campanyes municipals de sensibilització i promoció de l'ús del valencià i de normalització lingüística.
- La realització d'activitats que fomenten l'ús del valencià en àmbits específics com ara esports, comerç, joventut, temps lliure, associacions cíviques.
- Promoure l'aprovació del reglament municipal de normalització lingüística i coordinar-ne l'aplicació.
- Dinamitzar i impulsar l'ús del valencià en l'interior de l'entitat i facilitar assessorament en els aspectes lingüístics i de llenguatges específics.
- Donar suport a la traducció i correcció de textos de les publicacions i de tots aquells textos que hagen de tindre una àmplia difusió.
- Organitzar cursos d'ensenyament del valencià per a personal funcionari, empleat públic i població adulta.
- Prestar un servici públic d'assessorament legal i administratiu en assumptes de drets lingüístics.
Tercera. Sol·licitud
La sol·licitud ha de ser firmada per la persona que ocupe la presidència de l'entitat local o pel representant legalment establit.
Les instàncies, que s'han d'ajustar al model que figura com a annex II, s'han de dirigir a la Direcció General de Patrimoni Cultural de la Conselleria de Turisme, Cultura i Esport, i s'han de presentar, amb la informació i la documentació requerides en esta convocatòria, en el Registre General d'esta conselleria, en els de les direccions territorials de Turisme, Cultura i Esport d'Alacant, Castelló o València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas de presentar-la en una oficina de correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals, d'acord amb la Llei 24/1998, de 13 de juliol, del Servici Postal Universal i de Liberalització dels Servicis Postals.
L'imprés de sol·licitud estarà disponible en la Conselleria de Turisme, Cultura i Esport, en Internet .
El termini de presentació d'instàncies serà de 15 dies hàbils comptadors a partir de l'endemà de la publicació d'esta orde. Si a partir de l'endemà de la publicació, en el termini de sis mesos, no hi ha una resolució i comunicació expressa sobre la sol·licitud, s'entendrà que ha sigut desestimada.
Quan la sol·licitud no reunisca els requisits establits en esta orde o no s'aporte la informació i la documentació que, d'acord amb esta, siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, es requerirà a les entitats interessades que, en un termini de 10 dies, esmenen la falta o aporten la informació o els documents preceptius, amb indicació que, si no ho fan així, es considerarà que desistixen de la seua petició, amb una resolució prèvia, que ha de ser dictada en els termes que preveu l'article 42 de l'esmentada llei.
Cada entitat local podrà sol·licitar subvenció, com a màxim, per dos dels tres programes previstos en esta convocatòria. Si alguna entitat local en sol·licita pels tres, serà exclosa en aquell programa per al qual sol·licita una quantia menor.
Quarta. Informació i documentació que s'han d'aportar en la sol·licitud
La informació i la documentació requerides per a la tramitació de la sol·licitud figuraran en el model de sol·licitud i es referiran als aspectes següents:
a) Compromís de finançament. L'entitat local sol·licitant ha de manifestar l'existència de consignació pressupostària suficient, per a 2012, per a atendre el total de les obligacions econòmiques que es contrauran per la realització de les activitats per a les quals es demana la subvenció. (Apartat B2a de la sol·licitud).
Si el pressupost per a 2012 encara no està aprovat, cal manifestar el compromís per a dotar suficientment el pressupost. (Apartat B2b de la sol·licitud).
b) Retolacions i senyalitzacions. Cal aportar una justificació del projecte de retolació que explique el nombre de rètols i la ubicació, la motivació de les actuacions, els criteris que s'han utilitzat per a establir la toponímia, així com el tipus de retolació (vies urbanes, edificis municipals, camins rurals), una llista completa de les llegendes que es volen escriure en valencià i el pressupost. (Apartat E1 de la sol·licitud).
c) Campanya municipal de sensibilització i promoció de l'ús del valencià. Cal indicar el projecte i el programa de les activitats, així com especificar l'objectiu de la campanya, el pressupost, les fases, la duració temporal, els mitjans i suports publicitaris i les institucions participants. (Apartat E2 de la sol·licitud).
d) Creació i funcionament d'oficines municipals de promoció de l'ús del valencià. Es requerirà informació sobre l'organització de l'oficina, dels responsables tècnics i polítics, del personal i les condicions laborals, i de la consignació pressupostària destinada a les activitats i al personal de l'oficina. Així mateix, caldrà aportar una breu programació de les actuacions de l'OPV previstes per a l'any 2012 en què s'especifique l'abast, incidència social, institucions que participen, duració, mitjans i suports publicitaris. Així mateix, s'haurà d'indicar si l'entitat local ha firmat el Protocol de col·laboració amb la Conselleria de Turisme, Cultura i Esport i l'Acadèmia Valenciana de la Llengua. (Apartat E3 de la sol·licitud).
e) Declaracions responsables. Per a simplificar la presentació de documentació, l'entitat aportarà la informació requerida a través de les declaracions responsables següents:
1. Sobre la veracitat de les dades que s'aporten en la sol·licitud i l'assumpció de responsabilitats en cas de la seua inexactitud. (Apartat F1 de la sol·licitud).
2. Sobre el compliment dels requisits de la convocatòria. (Apartat F2 de la sol·licitud).
3. De no estar sotmesa a cap prohibició per a obtindre la condició de beneficiària, de les assenyalades en l'article 13 de la Llei General de Subvencions. (Apartat F3 de la sol·licitud).
4. Sobre la disposició i la conservació de la documentació acreditativa corresponent i sobre el compromís de conservar-la durant la vigència de l'expedient. (Apartat F2 de la sol·licitud).
f) Autoritzacions. Per a afavorir l'agilització administrativa, l'entitat sol·licitant ha d'aportar l'autorització a la Conselleria de Turisme, Cultura i Esport per a:
1. Obtindre de forma telemàtica o electrònica les dades pertinents que estiguen en poder de la Tresoreria General de la Seguretat Social, l'Agència Estatal de l'Administració Tributària i la Conselleria d'Hisenda i Administració Pública. (Apartat D1 de la sol·licitud).
2. La consulta de les dades en el sistema de verificació de dades de l'entitat i de la persona sol·licitant. (Apartat D2 de la sol·licitud).
3. Enviar informació i notificació referida a l'expedient per mitjans telemàtics i electrònics. (Apartat D3 de la sol·licitud).
En cas que no es firmen les declaracions i autoritzacions anteriors, l'entitat ha d'aportar esta mateixa informació i la documentació acreditativa pertinent, en el moment de la sol·licitud.
g) Document de domiciliació bancària. (Annex III de la convocatòria).
La presentació de sol·licituds per a optar a les ajudes suposa l'acceptació formal de les condicions de la convocatòria.
Quinta. Comissió tècnica
Les sol·licituds seran estudiades per una comissió tècnica que estarà formada pels membres següents:
Presidència:
- El subdirector general de Política Lingüística.
Secretaria:
- La cap de la Unitat de Promoció Social del Valencià.
Vocals:
- El cap del Servici d'Acreditació i Promoció del Valencià.
- El cap de la Secció de Dinamització Lingüística.
- Una persona representant de la Federació Valenciana de Municipis i Províncies, la qual tindrà veu però només tindrà vot en cas de ser funcionària.
En cas de produir-se alguna vacant o absència dels membres de la comissió, la directora general de Patrimoni Cultural nomenarà els suplents corresponents.
Sexta. Ordenació, instrucció i resolució de les subvencions
La instrucció del procediment correspondrà a la Subdirecció General de Política Lingüística.
Per a l'ordenació, l'informe i la distribució de les subvencions entre les sol·licituds, la Comissió tindrà en compte els criteris que s'expressen a continuació per a cada programa.
Programa A) Retolació: valoració màxima de 50 punts. Es destinaran a este programa 15.000 euros. Podrà subvencionar-se fins a un màxim del 40% de la quantitat sol·licitada. Per a la concessió de les ajudes, es considerarà la valoració obtinguda tenint en compte els criteris següents:
- Projecte de retolació: abast, transcendència, novetat, coherència i caràcter durador de les actuacions. Fins a un màxim de 20 punts.
- Interés pel que fa a la recuperació i divulgació de la toponímia valenciana tradicional. Fins a un màxim de 10 punts.
- No haver rebut subvenció per este mateix apartat durant els últims cinc anys. Fins a un màxim de 20 punts. Es comptaran 4 punts per cada un dels últims 5 anys en què no s'haja obtingut esta subvenció.
No tindran dret a subvenció les sol·licituds que no arriben als 30 punts.
Programa B) Campanya de sensibilització i de promoció de l'ús del valencià: valoració màxima de 50 punts. Es destinaran a este programa 15.000 euros. Se subvencionarà fins a un màxim del 40% de la quantitat sol·licitada. Per a la concessió de les ajudes, es considerarà la valoració obtinguda tenint en compte els criteris següents:
- Abast i incidència social de la campanya en la promoció i dinamització de l'ús del valencià. Amb este criteri, també s'inclourà la coordinació amb altres institucions per a dur a terme la campanya. Fins a un màxim de 20 punts.
- Duració i continuïtat temporal. Fins a un màxim de 10 punts.
- Diversitat de mitjans i suports necessaris per a dur-la a terme. Fins a un màxim de 10 punts.
- Caràcter innovador de la campanya. Fins a un màxim de 10 punts
No tindran dret a subvenció les sol·licituds que no arriben als 30 punts.
Programa C) Oficina de Promoció del Valencià (OPV): valoració màxima de 50 punts. Es destinaran a este programa 110.000 euros. Seran subvencionables part dels costos del personal adscrit. Per a la concessió de les ajudes, es considerarà la valoració obtinguda tenint en compte els criteris següents:
- Programació d'actuacions de l'OPV per a l'any 2012 i el seu grau d'incidència social en la promoció i dinamització de l'ús del valencià. Fins a un màxim de 10 punts.
- Dotació de personal. Fins a un màxim de 30 punts.
- Tècnic superior amb dedicació completa: 25 punts
- Tècnic mitjà amb dedicació completa: 20 punts
- Tècnic superior o mitjà amb dedicació parcial, o altre personal empleat amb dedicació completa: 15 punts
- Altre personal empleat amb dedicació parcial: 10 punts
En el cas que hi haja més d'un tècnic o empleat, es partirà del tècnic o empleat de més puntuació i se sumaran 5 punts per cada altre tècnic o empleat, independentment del seu nivell i de la seua dedicació.
- Haver firmat el conveni o protocol de col·laboració amb la Conselleria de Turisme, Cultura i Esport i l'Acadèmia Valenciana de la Llengua. 10 punts.
No tindran dret a subvenció les sol·licituds que no arriben als 30 punts.
Atenent els criteris indicats i tenint en compte la quantitat de sol·licituds presentades, la comissió tècnica elaborarà l'informe pertinent, en el qual es detallarà la puntuació atorgada a les sol·licituds presentades en cada un dels tres programes. D'acord amb l'informe, la Subdirecció General de Política Lingüística, com a òrgan instructor, formularà la proposta de resolució a la directora general de Patrimoni Cultural.
Vista la proposta, la directora general de Patrimoni Cultural resoldrà la concessió de la subvenció.
La resolució serà publicada en el Diari Oficial de la Comunitat Valenciana, a l'efecte del que disposa l'article 18 de la Llei General de Subvencions.
Sèptima. Obligacions
Les entitats beneficiàries de les subvencions tindran les obligacions següents:
a) Les entitats beneficiàries de les ajudes, així com els tercers relacionats amb la realització i la justificació de les activitats subvencionades, s'han d'ajustar a allò que establixen els articles 13 i 14 de la Llei General de Subvencions.
b) Tots els beneficiaris de les subvencions han de justificar, en gastos de l'activitat, haver superat, com a mínim, en un 50% la quantitat rebuda com a subvenció.
c) Realitzar l'activitat que fonamenta la concessió de la subvenció.
d) Acreditar la realització de l'activitat i el compliment dels requisits i les condicions que determinen la concessió de l'ajuda.
e) Les entitats beneficiàries han de comunicar a la Conselleria de Turisme, Cultura i Esport altres ajudes, subvencions i ingressos o recursos que financen les activitats subvencionades.
f) En les activitats que es realitzen amb el finançament d'esta convocatòria s'ha de fer constar la col·laboració de la Conselleria de Turisme, Cultura i Esport.
g) Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda, en els casos establits en l'article 37 de la Llei General de Subvencions.
h) La submissió a les actuacions de control financer que corresponen a la Intervenció General en relació a les subvencions i ajudes concedides, per a la qual cosa ha de disposar dels llibres, registres i documents, degudament intervinguts, en els termes exigits per la legislació vigent.
i) Coordinar les actuacions de promoció de l'ús del valencià, que s'han d'ajustar a les orientacions i directrius emanades de la Conselleria de Turisme, Cultura i Esport, la qual podrà supervisar-les en qualsevol moment.
j) Obligacions respecte a les oficines de promoció de l'ús del valencià:
- Fer-se càrrec del personal adscrit, segons els criteris tècnics i lingüístics de la Conselleria de Turisme, Cultura i Esport.
- Participar en l'organització i el finançament de les activitats assenyalades en el projecte.
- Fer-se càrrec dels gastos d'infraestructura, de manteniment, de material fungible i inventariable necessari.
- Coordinar, a través de la Conselleria de Turisme, Cultura i Esport, el funcionament de l'oficina, ajustant-se a les orientacions i directrius de la Direcció General de Patrimoni Cultural.
k) La Conselleria de Turisme, Cultura i Esport pot coordinar i supervisar, en qualsevol moment, les accions de promoció de l'ús del valencià perquè s'ajusten als objectius proposats i convocar a reunions de treball els responsables de les oficines de promoció de l'ús del valencià.
L'incompliment de les obligacions anteriors serà causa de l'exigència de les responsabilitats o sancions corresponents segons la legislació vigent.
Octava. Causes de reintegrament
En aplicació de l'article 19.3 i 19.4 de la Llei General de Subvencions, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió. L'import de les subvencions en cap cas no podrà ser de tal quantitat que, aïlladament o en concurrència amb subvencions o ajudes d'altres administracions públiques, d'altres ens públics o privats o d'altres ingressos, supere el cost de l'activitat que ha de realitzar l'entitat beneficiària.
En aplicació de l'article 37 de la Llei General de Subvencions, també serà procedent el reintegrament en els casos següents:
a) Obtenció de la subvenció havent falsejat les condicions ací requerides o haver amagat aquelles que haurien impedit la subvenció.
b) Incompliment total o parcial de l'objectiu de l'activitat, o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions i en les normes establides en esta convocatòria.
d) Resistència, excusa, obstrucció o negativa a les actuacions de comprovació i control financer previstes en la legislació vigent, així com l'incompliment de les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
e) Incompliment de l'obligació de realitzar l'activitat subvencionada.
f) Incompliment de l'obligació de donar difusió a la col·laboració de la Conselleria de Turisme, Cultura i Esport de la Generalitat.
g) En cas que alguna de les entitats subvencionades no justifique la totalitat de la quantitat pertinent, correspondrà el reintegrament de la part proporcional no justificada.
Novena. Forma de pagament
La subvenció concedida es lliurarà d'una vegada, per transferència bancària, en presentar la documentació justificativa adequada de l'activitat per a la qual s'ha concedit la subvenció.
En cas de justificar gastos per un import que no supere la quantitat que s'indica en l'apartat b) de la base sèptima, es procedirà a la minoració proporcional dels gastos efectivament justificats.
Deu. Gestió de la subvenció
L'entitat beneficiària, si és el cas, podrà subcontractar, per l'import total o parcial de la subvenció, la realització de l'activitat subvencionada, segons el que disposa l'article 29 de la Llei General de Subvencions i l'article 68 del Reglament General de Subvencions.
Onze. Justificació de la subvenció
El termini de presentació de la documentació justificativa acabarà el 18 d'octubre de 2012. Si la justificació no es presenta en este termini, s'entendrà que es renuncia a l'ajuda i que la subvenció queda sense efecte.
En general, per a tots els beneficiaris, la justificació dels gastos ha de superar, com a mínim, en un 50% la quantitat rebuda com a subvenció.
Per a justificar adequadament la subvenció cal presentar, degudament omplit, el model de compte justificatiu que figura en l'annex IV de la convocatòria en el qual ha de constar la firma de la certificació/declaració responsable de la secretaria/intervenció, amb el vistiplau de la presidència de l'entitat local, sobre la veracitat de la informació i documentació justificativa. Així mateix, ha de constar la denominació de l'activitat, la partida pressupostària i la quantitat que efectivament s'ha pagat en cada una. La suma total haurà de superar, com a mínim, en un 50% la quantitat rebuda en concepte de subvenció.
A més de la documentació de caràcter general, caldrà aportar:
a) Per al programa A: fotografia model dels indicadors de vies urbanes, de les senyalitzacions interiors i exteriors del edificis municipals, o del terme municipal, i la llista completa de les llegendes utilitzades en la retolació.
b) Per al programa B:
Memòria explicativa de les activitats realitzades a càrrec de la subvenció, a la qual s'adjuntarà un exemplar dels programes, fullets publicitaris i informatius, cartells, productes de marxandatge (o fotografia d'estos), adreces de les pàgines web, insercions en premsa, justificació d'insercions en mitjans audiovisuals, etc., de la campanya subvencionada. En tots estos materials ha de figurar la col·laboració de la Conselleria de Turisme, Cultura i Esport.
c) Per a les oficines de promoció de l'ús del valencià, a més de la documentació anterior corresponent, ha de presentar-se una memòria descriptiva de les activitats realitzades.
d) Si en la realització d'activitats subvencionades col·laboren altres entitats, s'ha d'indicar quines han sigut les entitats col·laboradores i la quantitat que hi ha aportat cada una.